HU Az Európai Unió Hivatalos Lapja C 251/28

A mezőgazdasági termékek és az élelmiszerek minőségrendszereiről szóló 1151/2012/EU európai parlamenti és tanácsi rendelet 53. cikke (2) bekezdésének második albekezdése szerinti kisebb jelentőségű módosítás elfogadása iránti kérelem közzététele

(2017/C 251/09)

Az Európai Bizottság 664/2014/EU felhatalmazáson alapuló bizottsági rendelet (1) 6. cikke (2) bekezdésének harmadik albekezdésével összhangban jóváhagyta ezt a kisebb jelentőségű módosításra irányuló kérelmet.

KISEBB JELENTŐSÉGŰ MÓDOSÍTÁSRA IRÁNYULÓ KÉRELEM

Az 1151/2012/EU európai parlamenti és tanácsi rendelet (2) 53. cikke (2) bekezdésének második albekezdésével összhangban álló, kisebb jelentőségű módosítás jóváhagyására irányuló kérelem

„AIL FUMÉ D’ARLEUX”

EU-szám: PGI-FR-0820-AM01 – 2017.4.11.

OEM ( ) OFJ ( X ) HKT ( )

1. Kérelmező csoportosulás és jogos érdek

Név : „Ail fumé d’Arleux” termelői csoport Cím : Mairie d’Arleux Place du Général De Gaulle 59 151 Arleux FRANCE E-mail : mairie@arleux.com Összetétel : A csoportosulást az „Ail fumé d’Arleux” termelői alkotják. A csoportosulás ebből kifolyólag jogosult a módosítás iránti kérelem benyújtására.

2. Tagállam vagy harmadik ország

Franciaország

3. A termékleírás módosítással (módosításokkal) érintett rovata

— ☐ A termék leírása — ☒ A származás igazolása — ☒ Az előállítás módja — ☐ Kapcsolat — ☒ Címkézés — ☒ Egyéb: termékleírás, legfrissebb elérhetőségi adatok, ok-okozati összefüggés, ellenőrző szerv, nemzeti követelmények

4. A módosítás típusa

— ☐ Bejegyzett OEM vagy OFJ termékleírásának az 1151/2012/EU rendelet 53. cikke (2) bekezdésének harmadik albekezdése szerinti kisebb jelentőségűnek tekinthető módosítása, amely nem teszi szükségessé a közzétett egységes dokumentum módosítását — ☒ Bejegyzett OEM vagy OFJ termékleírásának az 1151/2012/EU rendelet 53. cikke (2) bekezdésének harmadik albekezdése szerinti kisebb jelentőségűnek tekinthető módosítása, amely szükségessé teszi a közzétett egységes dokumentum módosítását. — ☐ Bejegyzett OEM vagy OFJ termékleírásának az 1151/2012/EU rendelet 53. cikke (2) bekezdésének harmadik albekezdése szerinti, kisebb jelentőségűnek tekinthető oly módon történő módosítása, amelyre vonatkozóan nem tettek közzé egységes (vagy azzal egyenértékű) dokumentumot — ☐ Bejegyzett HKT termékleírásának az 1151/2012/EU rendelet 53. cikke (2) bekezdésének negyedik albekezdése szerinti, kisebb jelentőségűnek tekinthető módosítása

5. Módosítás(ok)

A származás igazolása

A termékleírás egy bekezdéssel egészül ki, amelynek értelmében valamennyi, az OFJ előállításában részt vevő termelőnek „az adott tevékenység megkezdése előtt nyilvántartásba kell vetetnie magát a csoportosulásnál”.

Ezen – már korábban is alkalmazott – rendelkezés fokozza a termék nyomon követhetőségét.

Az előállítás módjára vonatkozó leírás:

— Ültetvény:

A „Az ültetvények esetében olyan EK-minőségű (az európai szabványok szerint ellenőrzött) vagy minősített növényi szaporítóanyagokat kell vásárolni, amelyeknek legalább 25 %-a minősített növényi szaporítóanyagok.” mondat helyébe a következő szöveg lép:

„Az ültetvények esetében EK-minőségű (az európai szabványok szerint ellenőrzött) vagy minősített növényi szaporítóanyagokat kell vásárolni”.

Ezenfelül a „Mivel a csoportosulásnak az a célja, hogy hosszú eltarthatósága miatt elterjessze a Gayant növényfajtát, azonban a jelenleg előállított minősített Gayant növényi szaporítóanyagok mennyisége nem teszi lehetővé a teljes szükséglet kielégítését, a felhasználandó minősített növényi szaporítóanyagok minimális mennyisége 25 %-ban lett megállapítva.” mondat törlésre kerül.

E módosítások célja, hogy megszüntessék a minősített növényi szaporítóanyagok legalább 25 %-os arányban történő felhasználására vonatkozó követelményeket. A minősített növényi szaporítóanyagok minimális arányának a jelenleg hatályban lévő termékleírásban való rögzítése összhangban áll a csoportosulás azon szándékával, amely szerint elő kell mozdítani a Gayant regionális növényfajtából származó minősített növényi szaporítóanyagok előállítását. Bebizonyosodott, hogy a minősített növényi szaporítóanyagok termesztése terén – a Gayant-t is beleértve – nem történt olyan mértékű előrelépés, amely lehetővé tenné a 25 %-os minimális növényiszaporítóanyag-mennyiség kiegyensúlyozott módon történő biztosítását. Ezért lehetőséget kell biztosítani a termelők számára, hogy EK-minőségű vagy minősített növényi szaporítóanyagokat vásárolhassanak, illetve hogy az előző évben vásárolt EK minőségű vagy minősített növényi szaporítóanyagokból állíthassanak elő növényi szaporítóanyagokat.

Ez a rendelkezés nem kérdőjelezi meg sem a termék leírását, sem pedig a földrajzi területtel való kapcsolatát, ugyanis az EK-minőségű növényi szaporítóanyagok minősége már megegyezik a minősített növényi szaporítóanyagokéval.

A „A gerezdekre szedés és az ültetés között eltelt időszak nem lehet hosszabb 8 napnál.” mondat helyébe a következő szöveg lép: „A gerezdekre szedés és az ültetés között eltelt időszak nem lehet hosszabb 15 napnál.”

Ez a módosítás a talaj vetésre való előkészítését késleltető, gyakran kedvezőtlen éghajlati viszonyok figyelembevételén alapul. A határidő meghosszabbítása tehát lehetővé teszi, hogy az ültetés a legideálisabb időben kerüljön elvégzésre.

— A növények növekedési szakasza:

A „A betakarítást megelőző utolsó három hétben már nincs lehetőség a növények kezelésére.” Mondat törlésre kerül, mivel a szabályozásban foglalt 14 napos határidő elegendő ahhoz, hogy hasonló minőségű gyökérfejek fejlődjenek ki, mint abban az esetben, ha a kezelés a betakarítás előtt három héttel kerül felfüggesztésre. Ugyan általánosságban a betakarítás előtt három héttel már nem alkalmaznak kezelést, bizonyos esetekben – az éghajlati viszonyok függvényében vagy a gombabetegségek, mint például a gumórothadás megelőzésére – szükség lehet kezelésre.

A „Az öntözőrendszert háromévente kell ellenőrizni.” mondat törlésre kerül, mivel ez az előírás már szerepel az általános szabályozásban.

Címkézés

Az OFJ elnevezés és az uniós logó szerepeltetésére vonatkozó kötelezettség törlésre kerül, ugyanis ez az előírás már szerepel az általános szabályozásban.

Következésképpen az egységes dokumentumot módosítani kell.

Egyéb

— A termékleírás kiigazítása:

A nem megfelelő vagy felesleges szavak (az „emberi” szó az „emberi szakértelem” kifejezésből, a „hagyományos” szó a „hagyományos fokhagyma” kifejezésből) törlésre kerültek, valamint egy, a termék kiszerelését bemutató táblázat áthelyezésre került. Emellett az „ok-okozati” összefüggés részből bekezdések és bekezdéscímek kerültek törlésre. A bibliográfia és a kötelező jellegű rendelkezéseket nem tartalmazó mellékletek törlésre kerültek.

E módosításoknak az a célja, hogy a termékleírás szövege még inkább összhangba kerüljön az egységes dokumentummal. E módosítások nem érintik a terméket és az ok-okozati összefüggést.

— A tagállam illetékes szerve:

Az (EU) 1151/2012 rendeletnek megfelelően tagállami illetékes szolgálatként az Institut national de la qualité et de l’origine (INAO) elérhetőségei kerülnek megadásra.

— Ellenőrző szerv:

Az ellenőrző szerv kapcsolattartási adatait felváltják az ellenőrzésért felelős hatóság kapcsolattartási adatai. A módosítás célja, hogy az ellenőrző szerv megváltozása esetén ne kelljen módosítani a termékleírást.

6. Aktualizált termékleírás (csak OEM és OFJ esetében)

https://info.agriculture.gouv.fr/gedei/site/bo-agri/document_administratif-e9d4946c-169e-4eda-84af-bfe12271b428/telechargement

EGYSÉGES DOKUMENTUM

„AIL FUMÉ D’ARLEUX”

EU-szám: PGI-FR-0820-AM01 – 11/04/2017

OEM ( ) OFJ ( X )

1. Elnevezés

„Ail fumé d’Arleux”

2. Tagállam vagy harmadik ország

Franciaország

3. A mezőgazdasági termék vagy élelmiszer leírása

3.1. A termék típusa

1.6. osztály: Gyümölcs, zöldségfélék és gabonafélék, frissen vagy feldolgozva

3.2. Az 1. pontban szereplő elnevezéssel jelölt termék leírása

Az „Ail fumé d’Arleux” olyan fokhagyma, amely egy hagyományos módszernek és a szakértelemnek köszönhetően, fonás és tőzeggel és/vagy barnaszénnel és/vagy rövidre vágott szalmával és/vagy fűrészporral, helyben történő füstölés által rendkívül tartóssá válik.

Az „Ail fumé d’Arleux” a II. fajtacsoportba és az „Ail du Nord” típusba tartozó tavaszi, rózsaszín fokhagymafajtából (Allium sativum, liliomfélék családja) készült termék. Hosszú nyugalmi időszak jellemzi, közepes méretű fejek, a virágzati szár hiánya, valamint az, hogy alkalmazkodott a Nord-Pas de Calais régió éghajlati és történelmi körülményeihez. Azáltal, hogy nincs virágzati szára, jellegzetes fonatba fonható, mivel a levelek eléggé rugalmasak a fonat készítéséhez. A használatos fajták az Ail du Nord, a Gayant és az Arno. Új fokhagymafajták is használhatók, amennyiben azok megfelelnek a fentebb meghatározott feltételeknek. A termelők, valamint az ellenőrző szerv és az illetékes ellenőrző hatóságok minden módosítást követően megkapják a használatos fajták jegyzékét. A fokhagymafejek közepes méretűek, amikor leszedik őket (átmérőjük 40 és 80 mm közötti, a kiszereléstől függően), színük fehér, a fokhagymagerezdeket borító hártya pedig sötét rózsaszínű.

Az „Ail fumé d’Arleux”-t hagyományosan copfba fonják, a fonat 10–90, sőt akár 120 fokhagymafejből készül. Lehet azonban három fejből álló fonatot is készíteni. A fokhagymafejeket a mezőn vagy csarnokban, erőteljesen fújatott levegővel megszárítják, ez teszi lehetővé a fonatok készítését. A fonat kézzel készül, a hajfonat mintájára.

A füstölés, amelyet a fonást követően végeznek, füstölőkamrában történik, és legalább hét napig tart. A füstölés által az ahhoz használt anyagtól függően különböző színárnyalatok képződnek. A szín a halvány barnásvörös árnyalattól a sötétbarnáig terjedhet. Az így elkészült fonatokat az értékesítés előtt esetleg hálóba is csomagolják.

Az „Ail fumé d’Arleux” jellegzetességei a következők:

— Kellemes füstölt illat.

— Az egész fonat egyenletes színű, amelynek intenzitását meghatározott referencia-szín alapján állapítják meg.

3.3. Takarmány (kizárólag állati eredetű termékek esetében) és nyersanyagok (kizárólag feldolgozott termékek esetében)

—

3.4. Az előállítás azon műveletei, amelyeket a meghatározott földrajzi területen kell elvégezni

A termesztés, fonás és füstölés valamennyi mozzanatának a meghatározott földrajzi területen kell végbemennie.

3.5. A bejegyzett elnevezést viselő termék szeletelésére, aprítására, csomagolására stb. vonatkozó egyedi szabályok

A füstölést követően a terméket hálóba lehet csomagolni. E csomagolásnak a földrajzi területen kell történnie annak érdekében, hogy a termékkel kapcsolatban a lehető legkevesebb beavatkozást végezzenek. Az „Ail fumé d’Arleux” ugyanis sérülékeny termék (a füstölés miatt a külső hártyák vékonnyá, a szárak pedig törékennyé válnak), ezért korlátozni kell a rajta végzett munkafolyamatokat és a szállítást. A földrajzi területen történő csomagolás lehetővé teszi a termék és a fonatok sértetlenségének megőrzését.

3.6. A bejegyzett elnevezést viselő termék címkézésére vonatkozó egyedi szabályok

A szabályozási követelményeken felül a címkézésnek a nyomonkövethetőség érdekében tartalmaznia kell a tételszámot is.

4. A földrajzi terület tömör meghatározása

A földrajzi terület Nord megyében 35, míg Pas-de-Calais megyében 27 településből áll.

Nord megye:

Arleux, Aubencheul au Bac, Aubigny au Bac, Bruille lez Marchiennes, Brunemont, Bugnicourt, Cantin, Courchelettes, Cuincy, Dechy, Ecaillon, Erchin, Esquerchin, Estrées, Fechain, Ferin, Flers-en-Escrebieux, Fressain, Fressies, Goeulzin, Guesnain, Hamel, Haynecourt, Hem Lenglet, Lambres lez Douai, Lauwin Planque, Lecluse, Lewarde, Loffre, Marcq en Ostrevant, Marquette en Ostrevant, Masny, Monchecourt, Roucourt, Villers au tertre.

Pas-de-Calais megye:

Baralle, Bellonne, Brebières, Buissy, Cagnicourt, Corbehem, Dury, Ecourt Saint Quentin, Epinoy, Gouy sous Bellonne, Hendecourt les Cagnicourt, Marquion, Noyelles sous Bellonne, Oisy le Verger, Palluel, Quiery La Motte, Recourt, Riencourt les Cagnicourt, Rumaucourt, Sailly en Ostrevent, Sains les Marquion, Sauchy Cauchy, Sauchy Lestrée, Saudemont, Tortequesne, Villers les Cagnicourt, Vitry en Artois.

5. Kapcsolat a földrajzi területtel

A földrajzi terület sajátosságai

A Cambrésis régióban olyannyira jellemző talajt többféle összetevő alkotja: löszhordalék, a földtörténeti harmadkorból származó agyag, és kisebb mértékben harmadkori képződményekből származó, főként homokos anyagok, kréta, ezenkívül hordalékos lerakódások.

Az „Ail fumé d’Arleux”-t a földrajzi terület olyan földjein termesztik, amelyek talaja agyagos – agyagos-hordalékos, és legfeljebb 30 %-os agyagtartalmú.

A terület mérsékelt éghajlatú, évről-évre viszonylag egyenletes hőmérsékleti értékekkel. A hőmérsékleti minimumok enyhék (kevés olyan nap van, amikor a hőmérséklet nulla foknál alacsonyabb), a maximumok pedig ritkán haladják meg a 30 °C-ot. Továbbá csekély különbség van az éjszakai és a nappali hőmérsékletek között.

A csapadék megoszlása egyenletes az év folyamán, mértéke összesen kb. 650 mm évente (az utóbbi 30 év átlaga).

Arleux rétekkel, folyókkal és mocsarakkal körülvett völgyben fekszik.

A Sensée folyó völgye „hosszú, zöld sávot fest” a két kopár fennsík, Douaisis és Cambrésis közé.

A Sensée kisebb mellékfolyók – köztük az Agache és az Hirondelle – vizét összegyűjtve mocsarak és kis tavak között halad, majd a Canal du Nord-ba torkollik.

A Sensée völgyének közel 800 hektáros mocsaras területén hordalék és tőzeg rakódott le.

A völgyben korábban megtalálható számos malom és zsilip hozzájárult a mocsarak vízszintjének fenntartásához, a szén tömeges elterjedése előtt tüzelőanyagként használt tőzeg nagymértékű kivonása következtében pedig kis tavak alakultak ki.

A termék sajátosságai

A termék sajátosságai a termelők kivételes szakértelmére vezethetők vissza, ami a füstölésen, valamint a füstölésnek és a különleges, fonatokban történő kiszerelésnek köszönhető sajátos minőségen, és végül a termék régi, máig tartó hírnevén alapul.

A hagyományoknak megfelelő füstölés tőzeg, fűrészpor és rövidre vágott szalma keverékének elégetésével történik. Manapság ehhez a keverékhez már barnaszenet is adnak, mivel a tőzeg használata hosszú távon nem fenntartható, és e két anyag hasonló égési tulajdonságokkal rendelkezik. A fokhagymatermesztés a tőzeg jelenléte és a füstölési technikák hagyománya miatt alakult ki az arleux-i medencében. Ez teszi az arleux-i medencét olyan régióvá, ahol a hagyomány szerint a fokhagymát füstölik.

A füstöléstől az egész fonat egyenletes színt kap, amely a halvány barnásvörös árnyalattól a sötétbarnáig terjed, és a termék kellemes, füstölt illatú. Szintén a füstölésnek köszönhetően hosszabb eltarthatóságú is. Az „Ail du Nord” típusba tartozó fajták használata esetében a virágzati szár hiánya lehetővé teszi a fonatokban történő kiszerelést. Ezt a módszert eredetileg azért választották, hogy a füstölőkamrában fel tudják akasztani a fokhagymát, illetve az eladás megkönnyítése céljából. Ma praktikussága és esztétikus volta miatt kedvelik.

A termék a megyei statisztikákban 1804-ben jelenik meg először. A XIX. század folyamán a termék számos díjat nyert különböző mezőgazdasági versenyeken és vásárokon. A XX. században az előállítás fokozódott, és a termelők közvetlen értékesítés útján tették ismertté terméküket. Az „Ail fumé d’Arleux” hírneve túllépett előállítási területének határain.

Manapság az arleux-i fokhagymavásár a termék hírnevét öregbítő legfontosabb esemény. Az első alkalommal 1962-ben megrendezett vásár látogatottsága az utóbbi években egyre nőtt, ami növelte a termék ismertségét a sajtóban és a résztvevő közönség körében.

Ok-okozati kapcsolat

Ezen a fokhagymatermesztés szempontjából kedvező talaj- és éghajlati viszonyokkal (laza, csekély humusztartalmú és alig kavicsos talajok, amelyek könnyen száradnak és melegszenek fel, valamint mérsékelt éghajlat csekély hőmérsékletingadozással, és az év során egyenletesen megoszló csapadék) rendelkező területen a tőzeg jelenléte szolgált a füstölés alapjául.

A tőzeg fűtőanyag volt, de igen hamar fokhagymafüstöléshez is használni kezdték. A terület éghajlata ugyanis nem kedvez a fokhagyma megfelelő száradásának. A füstöléssel tehát a fokhagyma teljes mértékben megszárítható, ezáltal tartósítható is, valamint megakadályozható a penészgombák kialakulása. Továbbá a termék a füstölés által nyeri el jellemzően vöröses színét és füstölt illatát. A fokhagymatermesztők a füstöléshez a földrajzi területen fellelhető más anyagokat is felhasználnak.

A fokhagyma fonása arra szolgál, hogy megkönnyítse a fokhagyma felakasztását a füstölőkamrában. A fonás és a füstölés elválaszthatatlanul összekapcsolódik, és ezekben nyilvánul meg az „Ail fumé d’Arleux” készítéséhez szükséges szakértelem. Az igáslovak munkára fogásával (szántás), és még inkább a gépesítés következtében e mocsaras területeken már nem lehetett fokhagymatermesztést végezni. Így a termesztés mindinkább a tőzeglápoktól távolabb eső területekre tevődött át.

A rövidre vágott szalmát csépléskor gyűjtik be olyan gazdaságokból, amelyek régi cséplőgéppel dolgoznak. Ilyen gazdaságból azonban egyre kevesebb van, és a kicsépelt gabona egyre kisebb területről származik. Manapság alig van olyan gazdaság, amely szállítani tud a fokhagymatermesztőknek, mert a modern gépek aratáskor a búzaföldön hagyják a szalmát. Béthunois-ban még található néhány ilyen hagyományos üzem. Ezek a nemzeti ménesek számára termelnek szalmát, vagy a párizsi régió (Vincennes, Chantilly) nagy versenyistállói számára, amelyeknek különleges minőségi igényeik vannak a lovaiknak adandó szalma tekintetében. A fűrészport a termelők leginkább a régión belül szerzik be. Nord-Pas-de-Calais erdői ugyanis túlnyomó részt (93 %-ban) lombos erdők, amelyekben sok a tölgy, a bükk, és a kőrisfa. Ezek a fafajták pedig kiválóan alkalmasak a fokhagymafüstölésre.

Az „Ail fumé d’Arleux” előállítói tehát egyrészt a fonatok készítése, másrészt egy különleges (eredetileg tőzeggel, újabban egy vagy több más tüzelőanyag hozzáadásával megvalósított) füstölési módszer jóvoltából híressé tudták tenni terméküket, amint ezt a fokhagymavásárok sikere mind a mai napig tanúsítja is.

Hivatkozás a termékleírás közzétételére

(e rendelet 6. cikke (1) bekezdésének második albekezdése)

https://info.agriculture.gouv.fr/gedei/site/bo-agri/document_administratif-e9d4946c-169e-4eda-84af-bfe12271b428/telechargement

(1) HL L 179., 2014.6.19., 17. o.

(2) HL L 343., 2012.12.14., 1. o.